握槊赋
邢宇 (Tang)
夫何一枰之内兮。而取之多端。六艺之外兮。其为功乎实难。张四维则地理攸载。背两目则天文可观。不可饰于丹漆。宁假贵于琅玕。物以偫分。故元黄而不杂。斗必遇敌。惟蚌鹬其何欢。彼千变之奚准。任双头之所安。遂使象牙在手。骏骨登盘。为无窍之须凿。故非龟而见钻。且其广凡几分。数不过六。参差宛转。循环反覆。不能者败而成患。故能者养之取福。则犄角相持。首尾俱蹙。形同楚汉。气陵贲育。收七纵之奇功。在一掷于馀掬。或抚䏶而惊盼。或耸身而助速。似临敌之旗鼓。同在师之耳目。率成是而败非。类吉凶之倚伏。多回君子之虑。以实小人之腹。尔乃启行前指。要然自能。经彼策之无算。谓我谋之足徵。岂知夫否终则倾。道非假易。持不竞之微力。乘骤胜之遗累。闭六关而不通。因一子而为质。乃欲速而贾害。翻后时而获利。无以凭陵而憔悴。无以往蹇而自弃。实反掌而变生。亦随手而时异。至若幽人欲寡。智士谋深。不荡其志。以平其心。非独巧于往。遂移情于今。是知行必有恒。事思不久。亹亹经略。循循善诱。或欲退而径前。或谋疾而居后。虽有敌而必应。固无险而不走。或用壮而可攻。或示羸而难扣。不幸灾以矜伐。每终吉而何咎。虽小道而可观。彼多诈而焉有。其故柔非及懦。勇必兼断。聚或一旅。分为数段。始雾委而云集。忽风解以冰泮。皆应物以卷舒。亦从宜而合散。虽触类而则长。维吾道之攸贯。足明夫正而不谲。取又非贪。全同坐隐。斯为手谈。必由理胜。岂非言甘。虽小失其奚爽。亦大来而莫惭。然则终多丧志。吁嗟士兮不耽。